Lucian Davidescu | 7 iunie 2017

7 lecții de capitalism pentru antreprenorii care au probleme cu piața forței de muncă

Practica ca practica, dar teoria ne omoară!

(pe larg, în textele linkuite, cu o recomandare specială și călduroasă pentru ultimul)

Nu găsesc forță de muncă, mă duc pe la târguri, prin sate, nimeni nu acceptă jobul pe care îl ofer.

Ce spune legea cererii și ofertei? Că trebuie să mărești prețul licitat! Păi facem economie de piață concurențială sau nu mai facem? Ia încearcă să le dai dublu, să vezi cum se face coadă!

Românii sunt putori, sunt neserioși, nu te poți baza pe ei – pentru ce să-i plătești. Nu-s ca nemții!

Rezolvarea e simplă, adu nemți! Între timp, nemții îi angajează tot pe ai tăi, pe salarii de patru ori mai mari, și se mai și bucură. Popor harnic, manageri proști – încă nu îți e clar dacă la ei sau la noi!

Dacă n-ar fi ajutoarele ălea sociale, li s-ar face foame și ar accepta cât le dau!

Te trollează, zău, când îți spun că „decât să muncesc la tine mai bine stau pe ajutorul social”. Probabil nici nu îl încasează, ăla e minuscul și îl iau foarte puțini, destul de greu. Mai degrabă merg vara la muncă prin Vest și în restul anului preferă să aibă grijă de gospodărie (sau să bea, ce, tu nu bei? bețivule!). Sau stau cu vaca și câștigă mai mult decât salariul minim de la tine. Cam ce spune asta despre nivelul tău de productivitate „industrială”, dacă te întrece bălțata românească?

În Elveția n-au salariu minim sau alte prostii și uite ce sus au ajuns!

(de fapt au mai multe, dar să admitem de dragul discuției că n-au)

Închide business-ul aici și deschide în Elveția! Succes!

Dar productivitatea? Salariile trebuie să fie aliniate cu pro-duc-ti-vi-ta-tea!

Coooo-rrrrrect! Angajații români au demonstrat că sunt pot fi productivi chiar și în condițiile de acolo. Tu ai demonstrat asta?

Bine, dar amărâții ăștia pe care trebuie să-i dau afară ce fac?

În cazul nefericit, se duc și ei în Vest pe salarii de patru ori mai mari. În cazul fericit, se găsește cine să le dea aici salarii de două ori mai mari.

Teoria e teorie, dar viața e complexă – eu chiar dau faliment.

Vezi partea bună! Va trebui să intri pe piața muncii. În felul ăsta, oferta crește deci costurile scad. Cei rămași vor găsi – în sfârșit! – forță de muncă și ieftină și foarte bine pregătită.

În poză, Florin Morariu, românul care s-a încăierat cu jihadiștii la Londra. S-a dus acolo să facă pâine, pentru un salariu care aici ar fi considerat imposibil: „putori lipsite de productivitate, mahalaua ineptă, asistați sociali!”

“Lets thank that very brave Romanian who no doubt saved the man who was being attacked by the terrorists when he hit him with a bread basket. This is the type of man who makes Nigel Farage feel uncomfortable when near him on a train, the type of scrounging-good-for-nothing-over-here-to-live-off-us Romanian. [Maybe] we could send Farage to Romania and keep the baker!” – SeanMc